Albert Ball

Albert Ball (født  14. august 1896 i Nottingham, død 7. mai 1917) var en britisk kaptein og flyveress under første verdenskrig.

 Biografi 
Ball vokste opp i Nottingham hvor han fikk sin grunnleggende utdannelse ved King's School i Grantham, Nottingham High School og Trent College. Da første verdenskrig brøt ut i 1914 søkte Ball seg til den britiske arméen, han ble plassert først som fotsoldat i 7. (Robin Hood) bataljonen ved Nottinghamshire and Derbyshire regimentet. Samtidig som han fikk sin første utdannelse til soldat tok han private flytimer ved flyplassen på Hendon ennå mens regimentet var i England.

Etter en kort tid søkte han om forflytning til Royal Flying Corps (RFC) og hans søknad ble innvilget i 1915. Han fikk militær flyutdannelse i Norwich, for å fortsette ved RFC Central Flying School hvor han fikk «vingen» 26. januar 1916. Tre uker senere ble han forflyttet til en flyskvadron i Frankrike.

Her fikk han først fly B.E.2c. Så fort han fikk en mulighet til det valgte han å fly skvadronens en-seters Bristol Scout som gav han anledning til å gjennomføre mer frie oppdrag på egen hånd. Balls angrepstaktikk og flykunnskap vakte oppmerksomhet hos hans høyere  befal og for å dra nytte av hans kunnskap og evner ble han forflyttet i mai 1916 til en annen skvadron hvor han fikk fly F.E.2b og den franske Nieuport 11.

I august 1916 ble han satt til å fly den nye Nieuport 17 som han under de kommende måneder kom til å vinne mange luftseire med. Han benyttet seg av taktikken med å møte fienden ved å komme inn under hans fly bakfra og med sitt maskingevær som var montert på øvre vinge, sende en serie med skudd i det fiendtlige flyets buk.

Han fikk Military Cross 27. juni 1916, og Distinguished Service Order. I oktober 1916 fikk han reise hjem til England på permisjon og en propagandareise for RFC. Betegnelsen flyveress som ble brukt i Tyskland og Frankrike var ikke innført av den britiske militærledelsen, men med sine 12 nedskutte fly og et luftskip var han den første britiske pilot som ble allment kjent som flyveress.

Mens  han var i England ble han utnevnt til flight commander i en nyoppsatt skvadron som var utrustet  med den nye S.E.5. Ball som anså at flyet ikke var ferdig for å kunne brukes i kamp fikk lov til fortsatt å fly Nieuport 17 for sin egen del når skvadronen ble forflyttet til Vert Galand i Frankrike i april 1917. Hans S.E.5 som til slutt kom til skvadronen var blitt sterkt modifisert, blant annet var vindskjermen senket for å minske luftmotstanden og øke farten, den faste Vickers mitraljøsen var blitt erstattet med en løs bevæpning.

Mellom 26. april og 6. mai 1917 deltok han i 26 luftkamper over Frankrike, han vant 11 luftseirer mot fiendtlige fly og tvang to fly til å gå i marken ukontrollert samt flere andre til å nødlande. 

På kvelden 7. mai 1917 var elleve fly fra hans skvadron ute på oppdrag når de støtte på  en gruppe tyske fly fra  Jasta 11. På grunn  av skumringen var sikten dårlig. Både Lothar von Richthofen og Ball havarerte med sine fly bakom de tyske linjer. Ball omkom i styrten mens Richthofen overlevde og ble kreditert for nedskytningen av Ball. Bare fem av de britiske fly vendte tilbake til Vert Galand etter luftkampen.

Av hans bekreftede seire er også et luftskip, 27 fly på egen hånd samt et hvor han er delaktig, dessuten seks som ble tvunget til å nødlande.

Han ble tildelt  Victoria Cross post mortem  den 8. juni 1917. Det finnes i dag utstilt på Sherwood Foresters Museum i Nottingham i England.

 Referanser 

Kategori:Personer fra Nottingham
Kategori:Military Cross
Kategori:Distinguished Service Order
Kategori:Britiske flyvere
Kategori:Briter fra første verdenskrig
Kategori:Flyveress
Kategori:Flyvere omkommet i luftfartsulykker i Frankrike